Til Transport-, Bygnings- og Boligministeriet
trm@trm.dk

cc. et@trm.dk; bgk@trm.dk

Taastrup, den 14. august 2017
Sag 19-2017-00441 – Dok. 330428/mol\_dh

# Høringssvar: Udkast til forslag til taxilov

Danske Handicaporganisationer (DH) har følgende bemærkninger:

## Vedr. udbud af storvogne med lift

Et af målene i den politiske aftale om Modernisering af taxaloven er at øge udbuddet af storvogne med lift og hermed sikre lige muligheder for taxakørsel for mennesker med handicap i kørestol. Der er i dag store forskelle på, hvor det er muligt at tage en taxa, når man har brug for en bil med lift.
DH ser det derfor som positivt, at man i § 4 i lovudkastet foreslår en tilladelse til erhvervsmæssig persontransport, der både kan anvendes til kørsel for en offentlig myndighed og taxakørsel. Samme tilladelse til begge dele giver mulighed for, at vogne med lift, der bruges til handicapkørsel også kan benyttes til taxakørsel, såfremt vognen er indrettet hertil.
Vi mener dog også, der er behov for at monitorere udbuddet af storvogne med lift for efter en periode at evaluere, om det reelt øger udbuddet at have en og samme tilladelse.

## Ligestilling i forhold til pris

Vi har med glæde noteret os, at der i § 21 stk. 5 står, at man ikke må opkræve tillægsydelser for medbragte kørestole, førerhunde o. lign. Det er vigtigt at sikre, at mennesker med handicap i kørestol ligestilles med andre i forhold til både udbud af taxa og pris for taxituren. Derfor mener vi, at der er behov for at præcisere, at der ikke må opkræves tillægsydelser for brug af lift i storvogn eller brug af storvogn, hvor der ikke er tale om flere end 4 personer i vognen. Erfaringer fra den nuværende lovgivning og praksis viser, at der er behov for at dette. I Betænkning nr. 1542 fra udvalg om erhvervsmæssig befordring i personbiler skriver udvalget følgende: ”Der fastsættes typisk forhøjede takster for kørsel i taxier indrettet til mere end fire passagerer eller for kørsel i større taxier med særlig indretninger og udstyr, f.eks. lift, som er særligt indrettede til befordring af kørestole.”

## Medringning af førerhund og servicehund

Som nævnt ovenfor står der i § 21 stk. 5, at man ikke må opkræve tillægsydelser for medbragte kørestole, førerhunde o. lign., hvilket er positivt. Vi mener, at der desuden skal specificeres i en bekendtgørelse, at taxachaufføren har pligt til at medtage førerhund og servicehund, medmindre dette vil være til gene for førerens helbred. Det vil sige en videreførelse af nuværende formulering med tilføjelse af ”servicehund” (hunde uddannet til at assistere personer med bevægelseshandicap med tekniske hjælpefunktioner), dvs. som det står i nuværende bekendtgørelse (BEK nr. 405 af 08/05/2012, § 35 stk. 2). Der er desværre i dag flere eksempler på taxachauffører, der ikke vil tage førerhunde med, hvorfor der stadig er behov for denne formulering. Derfor mener vi også, der er behov for at chaufføren kan dokumentere helbredsgener ved lægeattest eller lignende. Samtidig mener vi, at det skal være muligt at bestille en taxa, der er fri for dyrehår, hvis man som taxapassager er allergisk for dyrehår.

## Fortrinsadgang

Ifølge den nuværende lovgivning skal ansøgninger fra personer med handicap behandles på grundlag om kompensation til handicappede i erhverv m.v. (BEK nr 405 af 08/05/2012 §11 stk. 2). Vi mener, dette skal bevares i fremtidig taxalovning.

## Uddannelse af chauffører

Forslag til taxilov beholder krav om, at chauffører skal have gennemført og bestået et kvalifikationskursus hvor bl.a. befordring af handicappede indgår (BEK nr. 405 af 08/05/2012, § 32, stk. 1, nr. 1, bilag 2, 5.1). DH mener, at pensum for kvalifikationsuddannelsen skal fastsættes ved en bekendtgørelse.

Det er positivt, at man i lovforslaget udvider kvalifikationskurset fra 6 dage til to uger. DH mener, at uddannelsen derfor skal udvides i forhold til viden om befordring af mennesker med handicap. Det er vigtigt, at indholdet ikke blot skal vedrører de mere tekniske aspekter af at bistå personer med handicap og håndtere eventuelle hjælpemidler, men også omfatter spørgsmål af mere etisk og holdningsmæssig art i overensstemmelse med principper om forbud mod diskrimination og sikring af lige muligheder med andre borgere til bl.a. mobilitet i overensstemmelse med principperne i FNs handicapkonvention, som Danmark har ratificeret.

DH mener, der samtidig er behov for at få justeret kvalifikationskurset i forhold til også at uddanne chaufførerne i befordring af børn med handicap. DH foreslår, at chaufførerne skal forpligtes til at gennemføre et kompetencegivende kursus i kørsel med børn med handicap. Dette er vigtigt generelt, men også for at kunne varetage den offentlige ydelse skolebuskørsel, som en kommune varetager med hjemmel i § 26 i lov om folkeskolen. Vi har eksempler på, at handicapkørslen af børn til og fra specialtilbud og fritidsordning fungerer dårligt i mange kommuner. Dette påvirker både børnene og forældrene til børnene. En stor del af dette vil kunne ændres ved at sikre den rette undervisning af de chauffører, der kører skolebuskørsel.

## Taxibetjening i landdistrikterne

Der er i den politiske aftale om Modernisering af taxaloven også fokus på at sikre taxibetjening i landdistrikterne. Dette er også er vigtigt for personer med handicap, der i nogle tilfælde ikke har anden form for kørsel til rådighed på grund af manglende kollektiv transport eller utilgængelig kollektiv transport.
DH mener derfor, der er behov for at monitorere om de tiltag, der iværksættes i bl.a. §§6 og 29 er nok til at sikre bedre taxibetjening i landdistrikterne.

## Bestilling af taxa

Det er vigtigt, at det også er muligt for mennesker med handicap at bestille taxa. Derfor skal kørselskontorernes hjemmesider og mobilapplikationer leve op til tilgængelighedskrav for personer med handicap. Dette er især vigtigt, hvor det ikke er muligt at kunne bestille taxa telefonisk, men kun via en taxa-applikation til mobiltelefon eller på internettet. Råd og vejledning om tilgængelighed kan findes hos Digitaliseringsstyrelsens kompetencecenter it for alle, <http://www.digst.dk/Moedet-med-borgeren/It-tilgaengelighed>

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: mol@handicap.dk.

Med venlig hilsen

Thorkild Olesen

*Formand*